Liikenne- ja viestintäministeriö

kirjaamo@lvm.fi

emil.asp@lvm.fi

Lausuntopyyntönne 3.6.2014/Dnro LVM138/05/2014

Kansallinen big data -strategia

Akava pitää tärkeänä ns. big data -ilmiöön liittyvän valtionhallinnon ja yksityisen sektorin vuoropuhelun käynnistämistä. Esitetty big data
-strategia on hyvä lähtökohta pidemmän aikavälin valmistautumiselle tietoon perustuvan yhteiskunnan kehittymiseen valmistautumisessa.

Esitetystä luonnoksesta käy ilmi, että aihepiiri on jossain määrin uusi, minkä seurauksena asian määrittely jää hämäräksi ja osittain markki­nointitermien hyödyntämisen tasolle. Strategiassa pitäisi avata parem­min se, miten big data käsitteenä ja ilmiönä eroaa aiemmista tietova­rantoihin liittyvistä käsitteistä. Esitetty luonnos jää myös tilanneanalyysin ja tulevaisuusskenaarion osalta vajavaiseksi. Strategian sijasta tätä voitaisiin nimittää toimenpidesuunnitelmaksi.

Itse aiheeseen liittyen olisi hyvä tunnistaa, että yhteiskunnallinen suun­nittelu on ainakin Suomessa perustunut monilla aloilla jo hyvin pitkään tutkittuun tietoon ja tehdä selkeämpää eroa aiempaan tietoon perustu­van suunnittelun ja ns. big dataan perustuvan suunnittelun välille, mikäli sellaista odotetaan olevan. Tähän liittyen olisi myös hyödyllistä erotella tarkemmin mikä on big datan ja avoimen tiedon välinen ero. Avoin tieto ei ole välttämättä big dataa ja toisinpäin. Lisäksi olisi hyödyllistä ottaa selkeämmin kantaa siihen, miten julkisen sektorin osalta big dataan liit­tyviä hankkeita pitäisi hallinnoida ja kenen siitä vastata. Mikä tai kuka on se taho, joka varmistaa big datan onnistuneen läpiviennin ja edistämi­sen yhteiskunnassa?

Luonnoksessa tuodaan esille, että erityinen haaste tietovarantojen keräämisessä ja hyödyntämisessä on yksityisyyden suojan asettamilla vaatimuksilla. Erityisen tärkeä tämä kysymys on julkisen vallan hallussa olevien tietojen osalta. Strategiassa pitäisikin tehdä toimenpide-ehdo­tuksia, joilla pyrittäisiin antamaan julkisen sektorin organisaatioille parempi tiedollinen pohja henkilötietojen keräämisestä, käsittelystä, luovuttamisesta ja yksityisyyden suojasta sekä siitä, miten näiden aset­tamien reunaehtojen puitteissa tietovarantoja voidaan hyödyntää.

Terveydenhuollon osalta strategia on liian ylimalkainen. Strategiassa vain todetaan että big datalta odotetaan terveydenhuollon laadun parantumista ja säästöjä määrittelemättä sen tarkemmin että mitä laatua ja millä mitaten. Terveydenhuollon osalta tietosuojaan liittyvät näkökohdat tulisi avata nykyistä yksityiskohtaisemmin. Tietojen salas­sapito ja luottamuksellisuus ovat kuitenkin voimassa sosiaali- ja tervey­denhuollossa jatkossakin. Sen varaan mm. rakentuu edelleen luotta­muksellinen potilassuhde. Esimerkiksi terveydenhuollon tietosuojaa määrittävät alakohtaiset kansainväliset ohjeet (esim. World Medical Associationin (WMA) kannanotto (Health Databases)).

Koulutuksen rooli on strategiassa keskeinen, mutta se ei nouse toimen­pide-ehdotuksissa riittävän hyvin esille. Erityisen hyödyllisiä voisivat olla korkeakoulujen väliset yhteishankkeet big datan hyödyntämiseksi. Myös kansainvälisen yhteistyön osalta toimenpide-ehdotuksia ei esitetä riittä­västi. Olisi hyödyllistä pohtia mahdollisuuksia käynnistää suunnitelmalli­semmin pohjoismaista tai eurooppalaista yhteistyötä big datan hyödyn­tämiseksi.

Akava ry

Sture Fjäder Pekka Piispanen

puheenjohtaja johtaja